Tindak ingkang botên patos mawi tatakramaning pulitik kasêbut ing nginggil wau, sampun tamtu damêl botên sakecaning panggalihipun sang pangeran, ingkang kulina dhatêng tatakrama wetanan. Kalihan malih tindak wau dados pasêksèn, kadospundi mênggah panindaking pulitik tumrap Porstênlandhên ing pulo Jawi kalihan tabêri, ananging sarana lampah dugi prayogi (kawrat ing rancanganipun Tuwan van Heutsz. Punika sanès sangêt kalihan ingkang sampun dados kasagahanipun parentah Indhonesiah, kawrat ing sêrat bèiblat ôngka 7960 (taun 1914), bilih para sèlêpbêstir punika kêdah nindakakên kalihan têtiyangipun piyambak, sakobêripun piyambak sarta manut caranipun piyambak.